ΓΡΑΠΤΗ ΕΡΩΤΗΣΗ E-0829/97 υποβολή: Undine-Uta Bloch von Blottnitz (V) προς την Επιτροπή (10 Μαρτίου 1997)

Θέμα: Oριστική αποθήκευση πυρηνικών αποβλήτων - εγκατάσταση επανεπεξεργασίας Windscale/Sellafield - συμμετοχή της ΕΕ

Η Ιρλανδική Κυβέρνηση έχει ήδη απευθύνει διαμαρτυρίες στην Επιτροπή σχετικά με το σχέδιο που αποβλέπει στην κατασκευή χώρου οριστικής αποθήκευσης πυρηνικών αποβλήτων στις βρετανικές εγκαταστάσεις επενεπεξεργα σίας Windscale/Sellafield καταγγέλλονται παραλέιψεις όσον αφορά την υποχρεωτική μελέτη των περιβαλλοντικών επιπτώσεων, αλλά παράλληλα επιστήμονες ασκούν κριτική γιατί διαπιστώθηκαν βασικά λάθη στο σχεδιασμό της εγκατάστασης αυτής. Οι πρώτες διαρροές θα αρχίσουν ήδη να γίνονται αισθητές μετά από 40 χρόνια.

1. Με ποιο τρόπο συμμετέχει η Επιτροπή στο σχέδιο οριστικής αποθήκευσης πυρηνικών αποβλήτων;

2. Σε ποιο ύψος ανέρχονται οι πιστώσεις της ΕΕ που έχουν επενδυθεί ήδη στο σχέδιο αυτό και ποια ποσά πρόκειται ακόμη να καταβληθούν;

3. Πώς κρίνει η Επιτροπή τις παραλείψεις που καταγγέλλονται από την Ιρλανδική Κυβέρνηση στο πλαίσιο της υποχρεωτικής μελέτης των περιβαλλοντικών επιπτώσεων;

4. Ποια γνώμη έχει η Επιτροπή για την κριτική που ασκήθηκε από επιστήμονες όσον αφορά την ασφάλεια του σχεδίου;

Απάντηση της κας Bjerregaard εξ ονόματος της Επιτροπής (29 Απριλίου 1997)

Η Επιτροπή γνωρίζει βεβαίως την πρόσφατη απόφαση του βρετανού Υπουργού Περιβάλλοντος να απορρίψει την ένσταση της NIREX κατά της απόφασης να μην χορηγηθεί άδεια χωροθέτησης για τη μονάδα χαρακτηρισμού πετρωμάτων. Γενικότερα όμως, όπως επισήμανε η Επιτροπή στην απάντησή της στην ερώτηση Η-76/95 του κ. Fitzsimons, στην ώρα των ερωτήσεων κατά τη σύνοδο μειωμένης σύνθεσης του Κοινοβουλίου του Φεβρουαρίου 1995 ((Πρακτικά του Κοινοβουλίου (Φεβρουάριος 1995) )), η σχεδιαζόμενη μονάδα της NIREX στο Sellafield είναι ένα υπόγειο εργαστήριο προοριζόμενο να λειτουργήσει ως εγκατάσταση ερευνών με σκοπό τη διερεύνηση των γεωλογικών χαρακτηριστικών της ηφαιστειακής γεωλογικής σειράς Borrowdale ως πιθανού αποδέκτη για την υπόγεια τελική διάθεση ραδιενεργών αποβλήτων χαμηλής- και μέσης- ραδιενέργειας. Οι εν λόγω εγκαταστάσεις χαρακτηρισμού πετρωμάτων δεν επρόκειτο να χρησιμοποιηθούν αυτές οι ίδιες για τη διάθεση ραδιενεργών αποβλήτων. Ο βασικός λόγος για την κατασκευή του εργαστηρίου ήταν η διεξαγωγή δοκιμών καταλληλότητας του πετρώματος ως γεωλογικού αποδέκτη και φραγμού, ώστε, κατ'αυτόν τον τρόπο, να αρθούν οι αβεβαιότητες, όπως εκείνες στις οποίες αναφέρονται ορισμένοι επιστήμονες.

Δεν ζητήθηκε από την Επιτροπή να εκφράσει τις απόψεις της σχετικά με την πρόταση της NIREX ούτε σχετικά με τις παρατηρήσεις άλλων πλευρών που μετείχαν στο διάλογο.

1. Η Επιτροπή έχει χρηματοδοτήσει τη διεξαγωγή έρευνας για τη ροή των υπογείων υδάτων στη συγκεκριμένη περιοχή στο πλαίσιο του ειδικού προγράμματος έρευνας και ανάπτυξης επιμερισμένης δαπάνης 1990-1994, που εφαρμόζει στον τομέα της διαχείρισης και τελικής διάθεσης των ραδιενεργών αποβλήτων.

2. Η χρηματοδοτική συνεισφορά της Επιτροπής στη δραστηριότητα ανήλθε στο ποσό των 2 εκατ. ECU. Δεν προβλέπεται προς το παρόν περαιτέρω χρηματοδότηση.

3. Η μονάδα θα συνίστατο σε μη πυρηνικές εγκαταστάσεις ερευνών. Η εκπόνηση μελέτης περιβαλλοντικών επιπτώσεων σύμφωνα με την οδηγία 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985 )) δεν είναι εν προκειμένω υποχρεωτική. Παρόλα αυτά, η NIREX κατέθεσε δήλωση περιβαλλοντικών επιπτώσεων για τις σχεδιαζόμενες εγκαταστάσεις, της οποίας αντίγραφα διαβιβάστηκαν στην Επιτροπή. Επιπλέον, η αίτηση για τη χορήγηση άδειας κατασκευής της μονάδας διεκπεραιώθηκε με τις συνήθεις διαδικασίες χορήγησης άδειας χωροθέτησης στο Ηνωμένο Βασίλειο, οι οποίες παρέχουν τη δυνατότητα να ληφθεί υπόψη η γνώμη του κοινού και κατέληξαν στην προαναφερόμενη απορριπτική απόφαση του βρετανού Υπουργού Περιβάλλοντος.

4. Η Επιτροπή θεωρεί γενικά ότι η επιστημονική προσέγγιση, συμπεριλαμβανομένης της κατασκευής υπογείων εργαστηρίων, είναι η ενδεδειγμένη για να μελετηθεί το ζήτημα της καταλληλότητας γεωλογικών σχηματισμών ως αποδεκτών για την τελική διάθεση των ραδιενεργών αποβλήτων. Τα σχέδια των σχετικών έργων, ωστόσο, πρέπει να εξετάζονται κατά περίπτωση.